Fællesskab, foreningsliv og frivillighed blev tirsdag aften fejret på Støberiet i Nibe. Her blev der uddelt 1,8 millioner kroner til foreningslivet. Pengene er fra Nibe Festival 2019, der blev en stor succes med rekorddeltagelse og rekordomsætning. I alt fik 38 foreninger glæde af de 1,8 millioner kroner – blandt andet Nibe Jagtforening. - Vi skal bruge pengene på at forkæle medlemmerne. Vi geninvesterer rigtig mange penge i de frivillige, som hjælper på Nibe Festival, siger Lars Kvejborg fra Nibe Jagtforening. Han fortæller, at de har frivillige, der kommer helt fra Sønderjylland for at hjælpe Nibe Jagtforening på festivalen. I alt er der 4700 frivillige på Nibe Festival, og det betyder meget for festivalleder Peter Møller Madsen at give noget tilbage. - Det er drønvigtigt for os at se foreningerne i øjnene, som er med til at mobilisere arbejdskraft. Det er en fantastisk fed fornemmelse. Det er det, det handler om – at man får penge ud til de lokale foreninger og styrker frivilligheden, siger han. Nibe Festival har de seneste tre år uddelt 4,5 millioner kroner til foreningslivet og andre almennyttige formål.

Opsummering:
Overskuddet fra Nibe Festival 2019 blev tirsdag delt ud til foreningslivet.